Haar troudag is allerweë bekend as 'n vrou se grootste, belangrikste en mooiste dag. Maar hoe gemaak as moeder natuur ingryp en dit ook moontlik die natste dag in haar lewe maak?
Dit was die uitdaging wat 'n paartjie van Bogota in die Amerikaanse deelstaat New Jersey Saterdag die hoof moes bied. Hulle en hul trougaste het 'n liederlike ding oorgekom toe hulle deur vloedwater vasgekeer is nadat daar byna 3 cm water in minder as 'n uur geval het. Hoe nou gemaak?
Die troukar het 'n sondak gehad en van Bogota-polisiediens se flinke manne in blou kon met 'n Hummer en flitsende ligte tot hul redding kom.
Eers raak een van die twee polisiemanne ontslae van sy vuurwapens, dan klim hy soos 'n ware ridder van ouds op die monstertrok se bak. Hy gee 'n versigtige tree tot op die bruidsmotor se deur tot waar hy stabiel genoeg tussen die twee voertuie voel voor hy sy hand na die bruid uitsteek.
"Ongelukkig het die bruid, haar nuwe man en hul trougeselskap se dag op 'n rowwe noot afgeskop. Gelukkig was ons daar om hulle deur hul eerste moeilike tydjie te help. Duidelik het die dag nie soos beplan verloop nie. Maar kom ons wens hulle geluk met hul troue en wens hulle die beste vir 'n leeftyd van liefde en avontuur toe. En dit begin nou!" was die Bogota-polisiedepartement se boodskap op hul Facebook-blad.
"Selfs die toejuiging vir die pragtige terwyl bruid sy gered word, en haar nuwe man se glimlag, wys hoe hulle die toekoms tegemoet gaan."